Na temelju članka 7. i 66. Zakona o radu ( NN 93/14., 127/17. i 98/19), članka 59. Statuta Srednje škole Oroslavje i Upute Ministarstva znanosti i obrazovanja Klasa: 602-01/20-01/00178, Urbroj: 533-01-20-0002 od 19. ožujka 2020. , ravnateljica Srednje škole Oroslavje dana 20. ožujka 2020. godine donosi

**O D L U K U**

 **O ORGANIZACIJI RADA ZA VRIJEME PANDEMIJE COVID-19**

I.

Ovom Odlukom uređuje se organizacija rada u Srednjoj školi Oroslavje za vrijeme trajanja pandemije bolesti COVID-19, uzrokovane virusom SARS -Cov-2.

II.

Rad nastavnika i stručnih suradnika radi provođenja nastave na daljinu odvija se u skladu s Odlukama o tjednom i godišnjem rasporedu radnih obveza za šk. god. 2019./2020.

Nastava na daljinu odvija se kontinuirano radnim danom , prema rasporedu sati.

III.

Obveze nastavnika su:

* komunicirati u virtualnoj školskoj zbornici svakog radnog dana i kontinuirano pratiti sve obavijesti;
* pripremati nastavne sadržaje, održavati nastavu, povratno komunicirati s učenicima, obavještavati razrednike o izostancima i evidentirati rad u e-dnevnik;
* razrednici trebaju održavati redovitu komunikaciju s učenicima i predmetnim nastavnicima u svojim virtualnim učionicama te s roditeljima;
* obvezni su sudjelovati i u drugim aktivnostima prema uputi MZO i ravnateljice;
* održavati komunikaciju i drugim alternativnim načinima zbog pravodobnog djelovanja u slučaju tehničkih poteškoća.

IV.

Obveze stručnih suradnika su:

* pedagoginja treba savjetovati nastavnike i učenike vezano uz razrednu dinamiku u online okruženju te predlagati rješenja i upute o ponašanju u online okruženju, reagirati na neprihvatljive oblike ponašanja, kao i davati potporu u kriznim situacijama;
* knjižničar treba biti na raspolaganju vezano uz pretraživanje izvora i knjiga te s učenicima i nastavnicima komunicirati na redovitoj osnovi. Knjižničar treba biti uključen u virtualnu zbornicu i pomagati nastavnicima u kreiranju sadržaja i upotrebi materijala;
* obvezni su sudjelovati i u drugim aktivnostima prema uputi MZO i ravnateljice;

V.

Ravnateljica i administrativno osoblje će obavljati poslove od kuće u skladu s tehničkim mogućnostima u uobičajenom opsegu radnog vremena.

VI.

Rad u Školi odvijat će se samo radi obavljanja nužnih i neodgodivih poslova.

Nužni i neodgodivi poslovi su poslovi radi ostvarivanja prava učenika i radnika Škole, poslovi održavanja i kontrole centralnog grijanja u Školi, poslovi čišćenja Škole koji su nužni radi provođenja mjera zaštite i sprječavanja širenja zaraze .

Poslovi iz stavka 1. ovog članka provode se samo s nužnim radnicima vodeći računa o kriterijima rizičnosti ( zdravstveno stanje, blizina i način dolaska na posao, obveze radnika o brizi za starije nemoćne osobe i djecu i sl.).

VII.

Za vrijeme trajanja pandemije Škola neće neposredno raditi sa strankama, osim u osobito hitnim slučajevima, svaki dan na e-mail sso.oroslavje@gmail.com, a u vrijeme dežurstva na kontakt brojeve: 588-740 ili 098/980-9400.

VIII.

Ravnatelj je odgovorna osoba za provođenje mjera zaštite i sprječavanja širenja zaraze kao i za organizaciju i provođenje rada iz ove Odluke.

IX.

Radnici potpisuju Izjavu da imaju uvjete za rad kod kuće u skladu s Uputom Ministarstva znanosti i obrazovanja Klasa: 602-01/20-01/00178, Urbroj: 533-01-20-0002 od 19. ožujka 2020. godine.

Izjave su sastavni dio ove Odluke.

X.

Ova Odluka stupa na snagu danom donošenja, a primjenjuje se do opoziva.

XI.

Ova Odluka je objavljena na oglasnoj ploči i mrežnim stranicama Škole te se dostavlja svim radnicima Škole.

KLASA: 110-03/20-01/02

URBROJ: 2113/04-380/1-4-01-20-1

 RAVNATELJICA

 Natalija Mučnjak, prof.